Ilbieraħ persuna waħda nqabdet mill-pulizija tikser il-kwarantina mandatorja waqt it-303 spezzjonijiet f’Malta u 28 spezzjoni f’Għawdex. Ħarsa lejn dak li seħħ ilbieraħ, 17-il pazjent ieħor instabu pożittivi għall-Covid-19 minn 304 testijiet li saru fl-aħħar sigħat, biex b’hekk it-total ta’ persuni li rriżultaw pożittivi għall-virus huwa ta’ 107. Il-pazjenti kollha huma f’kundizzjoni ta’ saħħa tajba, inkluż l-anzjan ta’ 61 sena li kellu jiddaħħal l-ITU minħabba kumplikazzjonijiet ta’ pnewmonja. 10 mis-17-il każ ġodda kienu ta’ nies li siefru jew kellhom kuntatt ma’ persuni infettati li kienu msefrin. Qed jiżdiedu wkoll każi ta’ trażmissjoni fil-komunità. S’issa saru 2,106 testijiet fil-komunità u 993 test ieħor fil-bieb ta’ Mater Dei. Ilbieraħ tħabbar ukoll multa ta’ €10,000 kull darba li persuna li għandha l-virus tal-Covid-19 ma tinstabx fir-residenza tagħha waqt spezzjoni mill-pulizija . Persuni li jkollhom il-virus tal-Covid-19, u m’għandhomx għalfejn ikunu l-isptar, bilfors iridu joqogħdu f’iżolament (self isolation) taħt osservazzjoni medika. Fuq ordni tas-Supretendent tas-Saħħa Pubblika, mil-bieraħ fit-8am baqgħu magħluqin il-ħwienet li bħala negozju prinċipali tagħhom ibigħu ħwejjeġ, ilbies sportiv, ġojjellerija, handbags u prodotti tal-ġilda, costume jewellery u aċċessorji, żraben, nuċċalijiet mingħajr preskrizzjoni, fwejjaħ, prodotti tas-sbuħija, ħwienet tal-ħjata, purtieri u tapezzerija, tagħmir domestiku, ħwienet tas-souvenirs, stabbilimenti li joffru skontijiet, ħwienet tal-bagalji, ħwienet tal-ġugarelli, ħwienet tal-passatempi, għamara, ħwienet tal-pjanti/fjuri u vaping shops. Ma setgħux jiftħu lanqas il-parrukkiera, barbiera, ħwienet ta’ sbuħija, spas, ħwienet tad-dwiefer u ħwienet tat-tpinġija. L-istabbilimenti tal-ikel u x-xorb, iċ-ċinemas u aktar komplew iħarsu l-miżura biex jibqgħu magħluqa biex il-coronavirus ma jinfirixx. Ilbieraħ saru fuq elf spezzjoni f’Malta u Għawdex iżda l-ebda stabbiliment ma nqabad miftuħ. B’kollox s’issa saru mat-3,400 spezzjoni. Tista’ tirrapporta abbużi billi ċċempel 21692447 jew b’email fuq [email protected] It-takeaways u deliveries huma eżentati mill-miżuri. L-awtoritajiet tas-saħħa qed jappellaw biex kulħadd jibqa’ jagħmel il-parti tiegħu biex il-virus ma jinfirixx. L-anzjani jibqgħu d-dar; ma noħorġux bla bżonn minn darna; ma nitħalltux fejn hemm ħafna nies; naħslu jdejna ta’ spiss. Fejn nistgħu naħdmu mid-dar bi qbil ma’ min iħaddem. Ir-ristoranti u l-istabbilimenti jibqgħu magħluqa. Fuq kollox min hu fi kwarantina jibqa’ fi kwarantina. L-aġir tagħna huwa l-akbar arma kontra t-tixrid tal-virus. Ara l-Bullettin COVID-19 23/03/2020